มันนี่ทูเดย์
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า ธุรกิจไตรมาส 2 เติบโตดีมาก
21 พ.ค. 2559

นำสินฯ เพิ่มลูกค้ารถบรรทุก 
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า ธุรกิจไตรมาส 2 เติบโตดีมากเมื่อเทียบกับอุตสาหกรรม ปัจจุบันมียอดขายเพิ่มขึ้น 16% สูงกว่าไตรมาสแรกที่เติบโต 13.42% หรือมีเบี้ยรับ 558.31 ล้านบาท เนื่องจากบริษัทหันไปทำตลาดประกันภัยรถขนส่ง หรือโลจิสติกส์ทั้งขนาดเล็กและขนาดใหญ่อย่างครบวงจร โดยเบี้ยรถยนต์ของบริษัทจะแยกเป็นรถบรรทุก 75% รถเก๋ง 25% ลูกค้ารายใหญ่สุดเป็นผู้ประกอบการขนส่งที่มีรถอยู่ในมือถึง 1,500 คัน จ่ายเบี้ยปีละ 50 ล้านบาท และทำประกันภัยกับบริษัทมากว่า 10 ปี และลูกค้ารถขนส่งส่วนใหญ่จะมีรถขนส่งตั้งแต่ 40 คันขึ้นไป เป็นตลาดที่มีการแข่งขันต่ำ ขณะที่อัตราความเสียหายประมาณ 50% เทียบกับการประกันภัยรถเก๋งที่แข่งขันสูงมาก เนื่องจากมีรถใหม่เข้าสู่ตลาดน้อย
ธนารักษ์ผลิตเหรียญให้ลาว
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมจะนำข้อมูลความรู้ที่ได้จากการเป็นเจ้าภาพการจัดประชุมผู้บริหารโรงกษาปณ์โลก มาพัฒนากระบวนการผลิตและการบริหารจัดการเหรียญกษาปณ์ และยกระดับการตลาดเหรียญกษาปณ์รูปแบบใหม่ เพื่อก้าวสู่การเป็นผู้ผลิตเหรียญระดับสากล โดยในขณะนี้มีประเทศเพื่อนบ้านทั้งลาวและกัมพูชาสนใจให้โรงกษาปณ์ของไทยผลิตเหรียญเงินเพื่อใช้ในประเทศ โดยในส่วนของลาวนั้น ไทยได้เสนอจะผลิตเหรียญเพื่อใช้ทดแทนธนบัตรราคา 500 กีบ และ 1,000 กีบ เพราะต้นทุนการผลิตเหรียญจะต่ำเมื่อเทียบกับมูลค่าธนบัตรมาก จึงไม่คุ้ม โดยได้มีการออกแบบตัวอย่างเหรียญให้แล้ว ขณะนี้อยู่ระหว่างการพิจารณาจากธนาคารชาติของประเทศลาว ส่วนกัมพูชา เราได้หารือกันเบื้องต้น และจะนัดหารือกันอีกครั้งในเดือน ส.ค.นี้